**Facultatea de Istorie a Universității din București** în parteneriat cu **Asociația Alumni Istorie UB** anunță lansarea apelului de candidaturi pentru Bursa Specială ***Dinu G. Giurescu,*** adresată tuturor studenților facultății înscriși în învățământul universitar de licență sau master. Beneficiarul bursei va fi anunțat pe **29 noiembrie 2021.**

Bursa Dinu C. Giurescu reprezintă un proiect al Asociației Alumni Istorie UB în parteneriat cu Facultatea de Istorie a Universității din București și constă în organizarea unui concurs anual pentru desemnarea câștigătorului. Cuantumul bursei din sesiunea octombrie-noiembrie 2021 este **1.000 lei.**

Descendent al unei familii de istorici care au înnobilat domeniul Istorie la Universitatea din București în cursul secolului al XX-lea, academicianul Dinu C. Giurescu a fost la rândul său profesor al Facultății de Istorie. A obținut licența la Facultatea de Istorie din București în 1950 și titlul de doctor în anul 1968. A revenit ca profesor în cadrul Catedrei de Istoria Românilor între 1990-1997, dar a fost ăn egală măsură conducător de doctorat și profesor consultant până în anul 2010. Începând cu anul universitar 2013/2014 profesorul Dinu C. Giurescu a preluat în cadrul masterului de Istorie și politică militară, cursul intitulat „România în al Doilea Război Mondial”.

Procesul de selecție în vederea acordării bursei se realizează pe baza analizării **dosarului** candidatului și susținerii unui **interviu** în fața comisiei.

Dosarul candidatului trebuie să cuprindă următoarele documente:

* **CV format Europass**
* Proiectul unui studiu/ cercetări științifice care să urmărească teme din sfera istoriei comunismului în România sau a istoriei și politicii militare. Proiectul trebuie să aibă o dimensiune de cca. 2 (două) pagini și să detalieze structura viitorului studiu/ cercetare, sursele care vor fi folosite, metodologia de cercetare. Vor fi punctate elementele de creativitate, ingeniozitate și rigurozitate academică;
* Un angajament scris/ declarație că într-un interval de maximum 2 ani va publica studiul/ cercetarea rezultată într-o revistă/ volum de specialitate cu mențiunea ”Studiu realizat cu sprijinul bursei Dinu C. Giurescu”;
* Un înscris din care să rezulte calitatea de student, înmatriculat la cursuri de licență sau masterat, la cursuri de zi, precum și dovada că a obținut numărul minim de credite necesar promovării anului universitar;
* O declarație pe proprie răspundere că în cazul în care va fi declarat câștigător este de acord sa i se publice numele sau dorește să îi fie atribuit un cod.

Studenții interesați sunt rugați să trimită dosarul pe adresa de mail alumni.istorie@unibuc.ro și pe adresa secretariat@istorie.unibuc.ro alături de următoarele informații: **nume și prenume, an de studiu, secția, număr de telefon.**

**Toate informațiile suplimentare și metodologia de acordare a bursei se pot consulta pe site-ul Facultății de Istorie, secțiunea avizier.**

 **Calendar:**

14 octombrie – lansare apel bursă

15 noiembrie – termen limită pentru depunerea dosarelor

22 noiembrie – evaluare dosar și afișarea listei candidaților eligibili

23 noiembrie – probă interviu

24 noiembrie – afișare rezultate

25-26 noiembrie – depunere contestații (pe aceleași adrese de la înscriere)

29 noiembrie – soluționare contestații și afișare rezultate.